**Ալեքսանդր Բոնդովսկի** (ռուս.՝ Александр Васильевич Бондовский, դեկտեմբերի 24, 1896(1896-12-24), Պենզա, Ռուսական կայսրություն - մարտի 15, 1970(1970-03-15), Իվանովո, ՌԽՖՍՀ, ԽՍՀՄ), Երկրորդ համաշխարհային պատերազմի Արևելյան ռազմաճակատի (*«Հայրենական մեծ պատերազմ»*, 1941-1945) մասնակից, գերության մեջ գտնված գեներալ-մայոր։

Կենսագրություն
--------------

Ալեքսանդր Բոնդովսկին ծնվել է 1896 թվականի դեկտեմբերի 12-ին (նոր տոմարով` դեկտեմբերի 24-ին) Պենզայում։ Ավարտել է Պենզայի մասնավոր գիմնազիայի 4-րդ դասարանը։ Մասնակցել է Առաջին համաշխարհային պատերազմին, 1915 թվականի օգոստոսից ծառայել է հետևակի գումարտակում, այնուհետև սովորել պրապորչիկների պատրաստման դպրոցում։ Դրանից հետո եղել է կիսավաշտի հրամանատար Հյուսիսային ռազմաճակատում։ Փետրվարյան հեղափոխությունից հետո աշխատել է Պենզայի ոստիկանությունում, այնուհետև 1918 թվականին զորակոչվել է Կարմիր բանակ և մարտնչել Քաղաքացիական պատերազմի ռազմաճակատներում, այդ ժամանակ ղեկավարելով վաշտ և գումարտակ։ 1926 թվականին ավարտել է Կոմինտերնի անվան «Վիստրել» դասընթացները։ 1939 թվականից բրիգադի հրամանատար է, 1940 թվականից` գեներալ-մայոր։ 1940 թվականից 85-րդ հրաձգային դիվիզիայի հրամանատարն է։

Պատերազմին մասնակել է հենց սկզբից` Բելառուսիայի Գրոդնո քաղաքի մերձակայքում դիմավորելով թշնամուն։ 1941 թվականի հունիսի 21-ին շրջափակումից դուրս գալու փորձ կատարելու ժամանակ գերի է ընկնում։ Նույն տարվա հուլիսի 26-ին փախչում է Դուբինկա գյուղի մոտ գտնվող գերիների ճամբարից և սեպտեմբերի 16-ին միայնակ միանում յուրայիններին։ 1941 թվականի հոկտեմբերի 21-ին երկրորդ անգամ է գերի ընկնում Կոլոմիա գյուղի մոտ, նույն գիշերը փախչում է և հասնում յուրայիններին 1941 թվականի դեկտեմբերի 24-ին։ 1941 թվականի դեկտեմբերից մինչև 1942 թվականի ապրիլը հատուկ ստուգում է անցնում ԽՍՀՄ Ներքին գործերի ժողովրդական կոմիսարիատում, որից հետո, դասավանդում է «Վիստրել»-ի դասընթացներում։ 1943 թվականի դեկտեմբերի 2-ից մինչև 1944 թվականի ապրիլի 21-ը եղել է 50-րդ բանակի հրաձգային կորպուսի 324-րդ հրաձգային դիվիզիայի հրամանատարը և 2-րդ Բելառուսական ռազմաճակատի 121-րդ հրաձգային կորպուսի հրամանատարի տեղակալը։ Փետրվարի 23-ին դիրքերի հետախուզության ժամանակ Բոնդովսկին սպաների խմբի հետ ընկնում է հրետակոծության տակ, ծանր վիրավորվում է և կորցնում ոտքը։ Երկար ժամանակ գտնվում է հոսպիտալում, բուժումից հետո հաշմանդամ վիճակում վերադառնում է ծառայության։ 1944 թվականի սեպտեմբերին նորից նշանակվում է «Վիստրել»-ի դասընթացների ղեկավար։

Պատերազմից հետո մնում է նույն պաշտոնում, 1946 թվականից կատարելով այդ դասընթացների տակտիկայի ավագ դասախոսի պարտականությունները։ 1946 թվականի սեպտեմբերից Պոլտավայի մանկավարժական ինստիտուտի ռազմական ամբիոնի վարիչն էր։ 1947 թվականի մայիսի 21-ից պաշտոնաթող է լինում։

Մահացել է 1970 թվականի մարտի 15-ին Իվանովոյում, թաղված է Բալինո գերեզմանոցում (տեղամաս 189)։

Հիշատակ
-------

* Գրոդնո քաղաքում Ալեքսանդր Բոնդովսկու անվամբ փողոց կա։

Պարգևներ
--------

* Պարգևատրվել է Լենինի շքանշանով (21.02.1945) և Կարմիր Դրոշի երկու շքանշաններով (03.04.1944, 03.11.1944), (16.08.1936, 22.02.1944)), Կարմիր Աստղի երկու շքանշաններով (16.08.1936, 22.02.1944), ինչպես նաև մեդալներով ու անվանական զենքով։

Ծանոթագրություններ
------------------

1. ↑  «Бондовский Александр Васильевич». Արխիվացված է օրիգինալից 2015 թ․ դեկտեմբերի 25-ին. Վերցված է 2017 թ․ հուլիսի 6-ին.
2. ↑  БОНДОВСКИЙ Александр Васильевич
3. 1 2  Награжден в соответствии с Указом Президиума Верховного Совета СССР от 04.06.1944 "О награждении орденами и медалями за выслугу лет в Красной Армии"
4. ↑  Бондовский Александр Васильевич

Արտաքին հղումներ
----------------

* 22 июня, ровно в четыре часа… Արխիվացված 2015-12-25 Wayback Machine
* Подвиг воинов 85-й Челябинской стрелковой дивизии в июне 1941 года